নিজস্ব প্রতিবেদন : মাঝেরহাটে ভেঙে পড়া সেতুর জায়গায় এবার ঝাঁ  চকচকে প্রশস্ত সেতু। বিদ্যাসাগর সেতুর আদলে কেবল স্টেড সেতুর নকশা তৈরি। অনুমোদনও করছে পূর্ত দফতর। ফলে শহর পেতে চলেছে নয়া ঝুলন্ত সেতু। আলিপুর, বজবজ, দক্ষিণ কলকাতা সহ বিস্তীর্ণ এলাকার দুর্ভোগ নেমে আসে ৪ঠা সেপ্টেম্বর বিকেলে। হুড়মুড়িয়ে ভেঙে পড়ল গুরুত্বপূর্ণ মাঝেরহাট সেতু। যুদ্ধকালীন পরিস্থিতিতে বিকল্প রাস্তা খোঁজা শুরু হয়ে যায়। অস্থায়ী ব্যবস্থা হলেও প্রয়োজন হয়ে পড়ে স্থায়ী সমাধানের।  অক্টোবরেই রাজ্য সরকারের তরফে টেন্ডার ডাকা হয়।  ঝাঁ চকচকে ঝুলন্ত সেতু তৈরির সিদ্ধান্ত নেওয়া হয়। নবান্ন সূত্রে খবর, এক বেসরকারি সংস্থা ইতিমধ্যেই সেতুর নকশা তৈরি করে ফেলেছে।  ভেঙে পড়া মাঝেরহাট সেতুর তুলনায় অনেকটা চওড়া হবে নতুন সেতু। নয়া সেতুতে মোট চারটে লেন থাকবে। প্রতি লেন হবে সাড়ে তিন  মিটার অর্থাত প্রায় এগারো ফুটেরও বেশি চওড়া। পথচারীদের জন্য থাকবে  ফুটপাথও। ১ বছরের মধ্যে নতুন সেতু তৈরির লক্ষ্যমাত্রা নেওয়া হয়েছে। ২০১৯-এর নভেম্বর মাসের মধ্যে নতুন সেতু তৈরির লক্ষ্যমাত্রা ঠিক করা হয়েছে। এবার প্রয়োজন রেল ও মেট্রো রেলের সম্মতি।